BEGRUNDELSE

1. INDLEDNING

Formålet med dette kommissionsforslag er at fastlægge den holdning, som Unionen skal indtage ved den 68. samling i IMO’s Komité til Beskyttelse af Havmiljøet og den 95. samling i IMO's Komité for Sikkerhed på Søen, når det gælder de tre ændringer af de IMO-instrumenter, der er beskrevet særskilt under nedenstående punkter.

1.1 Ændringer af Bilag I, II, IV og V til MARPOL

Den 67. samling i IMO’s Komité til Beskyttelse af Havmiljøet (MEPC 67) godkendte præamblen, indledningen og del II af udkastet til den internationale kode for skibsfart i polarområderne (polarkoden) med henblik på vedtagelse ved MEPC 68. De tilknyttede ændringsforslag til bilag I, II, IV og V til MARPOL blev ligeledes godkendt ved MEPC 67 med henblik på vedtagelse ved MEPC 68. Polarkoden er udviklet som supplement til de eksisterende IMO-instrumenter for at øge sikkerheden ved skibsdriften og afbøde virkningerne på mennesker og miljø i de fjerne, sårbare og potentielt barske polarfarvande.

Ændringerne af MARPOL er beskrevet i bilag 11 til MEPC 67-rapporten (MEPC 67/20). I denne rapports punkt 9.45 angives det, at ændringerne vil blive vedtaget ved 68. samling i MEPC.

1.2 Ændringer af retningslinjerne fra 2009 for rensningssystemer for udstødningsgas

IMO's underkomité for forureningsforebyggelse og -beredskab (Pollution Prevention and Response, PPR 2) godkendte udkast til ændringer af retningslinjerne fra 2009 for rensningssystemer for udstødningsgas, som er fastsat ved resolution MEPC.184(59), med henblik på vedtagelse på MEPC 68. Retningslinjerne fra 2009 for rensningssystemer for udstødningsgas bør give klarhed over test af skrubbere, der er forbundet med dele af skibsmaskineriet, som ikke kan testes ved højere belastninger eller testes i det hele taget, når skibet ligger ved kaj. Ændringsforslagene, som er baseret på EU-forslag, vedrører brugen af en beregningsbaseret metode såsom numerisk beregning af væskedynamik og/eller brugen af en almindelig empirisk formel som et muligt alternativ til målingerne. Ændringerne fremgår af afsnit 6, 6.9, 10.1.2.1, punkt ii), og 10.1.2.2 i retningslinjerne fra 2009.

Ændringerne af retningslinjerne fra 2009 for rensningssystemer for udstødningsgas er fastsat i PPR 2-rapport (PPR 2/21). I denne rapports punkt 2.23 angives det, at ændringerne vil blive vedtaget ved 68. samling i MEPC.

1.3 Ændringer af SOLAS-regel II-2/20.3

MSC 94 godkendte ændringsforslag til SOLAS-regel II-2/20.3, som i henhold til MSC-cirkulære 729 om retningslinjer for udformning og operationelle anbefalinger for ventilationssystemer i ro-ro-lastrum muliggør anvendelsen af ventilationsblæsere ved et reduceret antal luftskifter, når der forefindes et luftrensningssystem. Ændringsforslagene finder anvendelse på passager- og fragtskibes vogndæksrum, speciallastrum og ro-ro-lastrum.

Disse ændringer er beskrevet i bilag 11 til MSC 94-rapporten (MSC 94/21/add.1). I MSC 94-rapporten (MSC 94/21) punkt 8.7, angives det, at ændringerne vil blive vedtaget på MSC 95.

2. VEDTAGELSE AF IMO'S ÆNDRINGER

2.1 Vedtagelse af ændringer

Ændringerne i ovenstående punkt 1.1-1.3 blev godkendt ved den 67. samling i IMO’s Komité til Beskyttelse af Havmiljøet (13.-17. oktober 2014), den 94. samling i IMO's Komité for Sikkerhed på Søen (17.-21. november 2014) og ved den 2. samling i IMO's underkomité for forureningsforebyggelse og -beredskab (19.-23. januar 2015), og skal fremlægges til godkendelse ved den 68. samling i IMO’s Komité til Beskyttelse af Havmiljøet (11.-16. maj 2015) og den 95. samling i Komitéen for Sikkerhed på Søen (3.-12. juni 2015).

2.2 Godkendelse og ikrafttrædelse

Når de to komitéer har vedtaget ændringerne i punkt 1.1 og 1.3, vil de blive forelagt de respektive kontraherende parter, således at de kan give deres samtykke til at lade sig binde af de pågældende ændringer. Datoen for ikrafttrædelse vil fremgå af den resolution, som skal fastsætte ændringerne af retningslinjerne fra 2009 for rensningssystemer for udstødningsgas i ovenstående punkt 1.2.

3. RELEVANT EU-LOVGIVNING OG EU’S KOMPETENCE

3.1 Ændringer af bilag I og II til MARPOL

Artikel 3 i direktiv 2005/35/EF om forurening fra skibe og om indførelse af sanktioner, herunder strafferetlige sanktioner, for ulovlig forurening fastsætter, at direktivet finder anvendelse på det åbne hav. Visse områder af polarfarvandene, som er omfattet af polarkoden, betragtes som åbent hav. I overensstemmelse med artikel 2 finder direktivet anvendelse på udtømning af forurenende stoffer, hvilket er stoffer, der er omfattet af bilag I (olie) og II (skadelige flydende stoffer i bulk) til MARPOL 73/78-konventionen. Formålet med direktiv 2005/35/EF er at gøre de internationale regler for forurening fra skibe til EU-ret og sikre, at forurenerne bliver tilstrækkeligt straffet. Ifølge direktivets artikel 4 skal medlemsstaterne sikre, at udtømninger af forurenende stoffer, herunder mindre alvorlige tilfælde af sådanne udtømninger, i alle de områder, der er omhandlet i artikel 3, stk. 1, betragtes som overtrædelser, hvis de begås forsætligt, hensynsløst eller groft uagtsomt.

De relevante afsnit er fastsat i polarkodens del II-A om forureningsforebyggende foranstaltninger, hvor kapitel 1 og 2 handler om forebyggelse af olieforurening og forurening fra skadelige flydende stoffer i bulk.

De ændringer, der skal vedtages ved MEPC 68, og som tager sigte på at ændre MARPOL med hensyn til polarkoden, vil derfor få konsekvenser for EU-lovgivningen som følge af anvendelsen af direktiv 2005/35/EF.

3.2 Ændringer af retningslinjerne fra 2009 for rensningssystemer for udstødningsgas

Retningslinjerne fra 2009 for rensningssystemer for udstødningsgas, som er fastsat ved resolution MEPC.184(59), er i bilag II til direktiv 2012/33/EU hvad angår svovlindholdet i skibsbrændstoffer angivet som det vigtigste instrument til at sikre overholdelse af direktivet (svovldirektivet) for så vidt angår betingelserne for brugen af rensningssystemer for udstødningsgas under dette direktiv, navnlig brugen af de i artikel 4c, fastsatte emissionsreduktionsmetoder.

De ændringer, der skal vedtages ved MEPC 68, og som tager sigte på at ændre retningslinjerne fra 2009, vil derfor få konsekvenser for EU-lovgivningen som følge af anvendelsen af direktiv 2012/33/EU.

3.3 Ændringer af SOLAS-regel II-2/20.3.1.2.1

SOLAS-regel II-2/20.3.1.2.1, som regulerer spørgsmålet om ventilationssystemers ydeevne, refererer til beskyttelse af vogndæksrum, speciallastrum og ro-ro-lastrum og finder anvendelse på passagerskibe.

De ændringer, der skal vedtages ved MSC 95, og som tager sigte på at ændre SOLAS-regel II-2/20.3, vil derfor få konsekvenser for EU-lovgivningen som følge af anvendelsen af direktiv 2009/45/EU om sikkerhedsregler og -standarder for passagerskibe. Artikel 6, stk. 2, litra a), punkt i), fastsætter, at nye passagerskibe i klasse A skal opfylde samtlige krav i SOLAS-konventionen af 1974 med senere ændringer. Derudover bemærker Kommissionen, at direktiv 2009/45/EF indeholder detaljerede regler for ventilation af passagerskibe i klasse B, C og D, som er identiske med reglerne i SOLAS, bilag I, kapitel II, del B, afsnit 9.

3.4 Resumé

På baggrund af den relevante EU-lovgivning finder Kommissionen, at vedtagelsen af de nævnte ændringer, som forventes at finde sted ved MEPC 68 og MSC 95, hører under Unionens enekompetence, jf. artikel 3, stk. 2, i TEUF, i og med, at vedtagelsen af de nævnte internationale instrumenter har indvirkning på fælles regler.

I overensstemmelse med en velkonsolideret retspraksis kan medlemsstaterne ikke, ej heller selv om Unionen ikke er medlem af IMO, påtage sig forpligtelser, som kan forventes at have indflydelse på EU-regler, der er vedtaget med henblik på opfyldelse af traktaterne, medmindre de på forslag af Kommissionen ved en rådsafgørelse bemyndiges hertil.

4. Konklusion

Kommissionen foreslår derfor en rådsafgørelse om den holdning, der skal indtages på Den Europæiske Unions vegne, til de i punkt 1.1-1.3 ovenfor nævnte spørgsmål, som skal vedtages ved henholdsvis den 68. samling af Komitéen til Beskyttelse af Havmiljøet og den 95. samling af Komitéen for Sikkerhed på Søen.

2015/0071 (NLE)

Forslag til

RÅDETS AFGØRELSE

om den holdning, som skal indtages på Den Europæiske Unions vegne i Den Internationale Søfartsorganisation ved den 68. samling i Komitéen til Beskyttelse af Havmiljøet og den 95. samling i Komitéen for Sikkerhed på Søen, når det gælder vedtagelsen af ændringerne af MARPOL, SOLAS og retningslinjerne fra 2009 for rensningssystemer for udstødningsgas

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 100, stk. 2, og artikel 218, stk. 9,

under henvisning til forslag fra Europa-Kommissionen og

ud fra følgende betragtninger:

(1) Den Europæiske Unions tiltag inden for søtransport bør have til formål at forbedre sikkerheden til søs og beskytte havmiljøet.

(2) Ved den 67. samling af IMO's Komité til Beskyttelse af Havmiljøet (MEPC) blev ændringerne af MARPOL godkendt. Ændringerne forventes at blive vedtaget ved den 68. samling i MEPC i maj 2015.

(3) Ved den 2. samling af IMO's underkomité for forureningsforebyggelse og -beredskab blev ændringsforslagene til retningslinjerne fra 2009 for rensningssystemer for udstødningsgas godkendt. Ændringerne forventes at blive vedtaget ved den 68. samling i MEPC i maj 2015.

(4) Ved den 94. samling i IMO's Komité for Sikkerhed på Søen (MSC) blev ændringerne af SOLAS og STCW-konventionen og -koden godkendt. Ændringerne forventes at blive vedtaget ved den 95. samling i MSC i maj 2015.

(5) Ændringerne af bilag I og II til MARPOL indfører foranstaltninger i forbindelse med vedtagelsen af udkastet til den internationale kode for skibsfart i polarområderne (polarkoden), som skal gøre det obligatorisk at anvende denne kode. Polarkoden udvider MARPOLs forbud mod udtømning af olie/skadelige flydende stoffer i det antarktiske område til også at omfatte polarfarvandene. Artikel 4 fastsætter sammen med artikel 3, stk. 1, i Europa-Parlamentets og Rådets direktiv 2005/35/EF[1], at medlemsstaterne skal sikre, at udtømninger af forurenende stoffer, herunder mindre alvorlige tilfælde af sådanne udtømninger, betragtes som overtrædelser, hvis de begås forsætligt, hensynsløst eller groft uagtsomt, hvorfor artiklen dækker disse spørgsmål.

(6) Ændringerne af retningslinjerne fra 2009 for rensningssystemer for udstødningsgas vil indføre brugen af en beregningsbaseret metode til test af skrubbere, der er forbundet med dele af skibsmaskineriet, som ikke kan testes ved højere belastninger eller testes i det hele taget, når skibet ligger ved kaj. Bestemmelserne i artikel 4c og bilag II i Rådets direktiv 1999/32/EF[2], som ændret, dækker disse spørgsmål, og bilag II er udarbejdet på grundlag af retningslinjerne fra 2009, som vil blive ændret.

(7) Ændringerne af SOLAS-regel II-2/20.3.1.2.1 muliggør anvendelsen af ventilationsblæsere ved et reduceret antal luftskifter, når der forefindes et luftrensningssystem i passagerskibes vogndæksrum, speciallastrum og ro-ro-lastrum. Artikel 6, stk. 2, litra a), punkt i), i Europa-Parlamentets og Rådets direktiv[3] fastsætter, at nye passagerskibe i klasse A skal opfylde samtlige krav i SOLAS-konventionen af 1974 med senere ændringer, herunder regel II-2/20.3 De ændringer, der skal vedtages, vil følgelig få direkte retsvirkning for direktiv 2009/45/EF.

(8) Unionen er hverken medlem af IMO eller kontraherende part i de pågældende konventioner eller koder. Rådet bør derfor bemyndige medlemsstaterne til at udtrykke Unionens holdning og give deres samtykke til at lade sig binde af disse ændringer —

VEDTAGET DENNE AFGØRELSE:

Artikel 1

Unionens holdning ved den 68. samling i IMO's Komité for Sikkerhed på Søen er at erklære sig enig i vedtagelsen af ændringerne af

– Bilag I og II til MARPOL som fastsat i bilag 11 til IMO-dokument MEPC 67/20

– Retningslinjerne fra 2009 for rensningssystemer for udstødningsgas som fastsat i IMO-dokument PPR 2/21.

Artikel 2

Unionens holdning ved den 95. samling i IMO's Komité for Sikkerhed på Søen er at erklære sig enig i vedtagelsen af ændringen af

– SOLAS-regel II-2/20.3.1.2.1 som fastlagt i bilag 11 til IMO-dokument MSC 94/21/add.1.

Artikel 3

Unionens holdning, jf. artikel 1 og 2, fremføres af de medlemsstater, der er medlemmer af IMO, idet de handler i fællesskab i Unionens interesse.

Artikel 4

Der kan aftales formelle og mindre ændringer af holdningerne i artikel 1 og 2, uden at holdningerne skal ændres.

Artikel 5

Medlemsstaterne bemyndiges til i Unionens interesse at give deres samtykke til at lade sig binde af de ændringer, der er omhandlet i artikel 1 og 2.

Artikel 6

Denne afgørelse er rettet til medlemsstaterne.

Udfærdiget i Bruxelles, den .

På Rådets vegne

Formand

[1] Europa-Parlamentets og Rådets direktiv 2005/35/EF af 7. september 2005 om forurening fra skibe og om indførelse af sanktioner, herunder strafferetlige sanktioner, for ulovlig forurening (EUT L 255 af 30.9.2005, s. 11).

[2] Rådets direktiv 1999/32/EF af 26. april 1999 om begrænsning af svovlindholdet i visse flydende brændstoffer og om ændring af direktiv 93/12/EØF (EFT L 121 af 11.5.1999, s. 13).

[3] Europa-Parlamentets og Rådets direktiv 2009/45/EF af 6. maj 2009 om sikkerhedsregler og -standarder for passagerskibe (EUT L 163 af 25.6.2009, s. 1).